Егъэджэныгъэм – гулъытэ нэхъыбэ
КъБР-м и Правительствэм и УнафэщIым и къуэдзэ — КъБР-м егъэджэныгъэмкIэ, щIэныгъэмрэ щIалэгъуалэм я IуэхухэмкIэ и министр Емуз Нинэ зи пашэ ведомствэ зэхуаку лэжьакIуэ гупым и зэIущIэ иджыблагъэ щекIуэкIащ Налшык. Абы щытепсэлъыхьащ УФ-м и Президентым «Егъэджэныгъэмрэ щIэныгъэмрэ я IэнатIэхэм къэрал политикэр щыщIэгъэхуэбжьэным теухуауэ» и Указыр ди республикэм гъэзэщIа зэрыщы-хъум. ЗэIущIэм хэтащ КъБР-м и Къэрал чэнджэщэгъу Къэрмокъуэ Хьэчим.
Зэхуэсым доклад купщIафIэ щищIащ КъБР-м егъэджэныгъэмкIэ, щIэныгъэмрэ щIалэгъуалэм я IуэхухэмкIэ и министрым и къуэдзэ Инжыджокъуэ Сэфарбий. Абы и къэпсэлъэныгъэм къызэрыхэщамкIэ, 2016 гъэм ирихьэлIэу республикэм проценти 100-кIэ гъэзэщIа щыхъуащ илъэси 3-7-м ит сабийхэм гъэсапIэхэм щадэлэжьэным ехьэлIа унафэр. Апхуэдэу лэжьапIэ IэнатIэкIэ къызэгъэпэща ба- лигъхэм, зи ныбжьыр илъэс 25-м щегъэжьауэ 65-м нэсхэм, я бжыгъэр нэхъыбэ хъуащ, 2015 гъэм еплъытмэ. 2020 гъэм ирихьэлIэу хэпщIыкIыу хэхъуэнущ зэреджэ программэм и лейуэ зыдэлажьэ сабийхэм я бжыгъэми. Апхуэдэу зыужьыныгъэ ин ягъуэтынущ курыт щIэныгъэрэ IэщIагъэрэ щрагъэгъуэт еджапIэхэм, еджапIэ нэхъыщхьэхэм яIэ Iэмалхэм. Гулъытэ хэха хуащIынущ зи узыншагъэм сэкъат иIэ ныбжьыщIэхэми.
Докладым къыщIагъуащ икIи ар къызэпкърахащ зэIущIэм хэта нэгъуэщI къулыкъущIэхэми. ЖаIа псори къызэщIикъуэжу абы къыщыпсэлъащ Емуз Нинэ. Ведомствэ зэхуаку лэжьакIуэ гупым хэтхэм абы пщэрылъ яхуищIащ егъэджэныгъэмрэ щIэныгъэмрэ ехьэлIа къэрал политикэр щIыпIэхэм зэрыщагъэзащIэм я нэIэ трагъэтыну, зы илъэс, илъэси 3 зи ныбжь сабийхэр гъэсапIэхэм кIуэну Iэмал яIэным гулъытэ нэхъыбэ хуащIыну. Прохладнэ къалэм и администрацэм и IэщIагъэлIхэм чэнджэщ яритащ а щIыпIэм щаухуэ уней сабий садым и ухуэныгъэр 2017 гъэм зэфIагъэкIыну.
ТАМБИЙ Линэ.
